จักรทิพย์ชี้-ตัวละคร คดีระเบิด ตรงตามผบ.ทบ.ระบุ
ศรีวราห์ว่าหลักฐานไม่พอต่อให้เดินมาสารภาพผิดก็ยังไม่กล้าจับกุมกันเลย,จักรทิพย์เผยพอรู้แล้วมือบึม รพ.พระมงกุฎฯ เป็นใคร กลุ่มไหน แต่ขออุบไว้ระหว่างพิสูจน์ จะเป็นคนเดียว กลุ่มเดียวกับที่วางบึมก่อนหน้า 2 คดีด้วยหรือไม่ ปัดยังไม่รู้มีคน รพ.ร่วมเอี่ยว ชี้ตัวละครอาจจะใกล้เคียงกับที่ ผบ.ทบ.ระบุ ยันตั้งทีมคลี่ 201 นาย ไม่ใช่ขี่ช้างจับตั๊กแตน แต่เป็นคดีขี่ช้างจับช้าง ด้านศรีวราห์เผยหลักฐานที่มียังไม่พอขอศาลออกหมายจับ นับ 1 ยังไม่ชัดเจน เดินมารับสารภาพยัง ไม่กล้าจับ ลั่นประเด็นการเมืองไม่ใช่พยานหลักฐาน ชี้นำไม่ได้ ส่วน บิ๊กป้อม ไม่กังวล มือบึมเลือกก่อเหตุห้องวงษ์สุวรรณ เตรียมเปิด ไลน์ ให้ชาวบ้านแจ้งเบาะแส,จากเหตุคนร้ายลอบวางระเบิดไปป์บอมบ์ในห้องรับรองวงษ์สุวรรณ อาคารเฉลิมพระเกียรติ 6 รอบพระชนมพรรษา โรงพยาบาลพระมงกุฎเกล้า แขวงทุ่งพญาไท เขตราชเทวี มีผู้บาดเจ็บหลายราย เมื่อสายวันที่ 22 พ.ค. ตรงกับวันครบรอบ 3 ปี คสช.ยึดอำนาจ พล.อ.ประยุทธ์ จันทร์โอชา นายกรัฐมนตรี สั่งฝ่ายความมั่นคงร่วมตำรวจทหารไล่ล่ามือระเบิด พร้อมกำชับหน่วยงานที่เกี่ยวข้องยกระดับการเฝ้าระวัง เพราะก่อนหน้าเกิดเหตุระเบิดลักษณะเดียวกันที่หน้ากองสลากเก่า ถนนราชดำเนินกลาง และหน้าโรงละครแห่งชาติ และยังจับกุมมือระเบิดไม่ได้ ขณะที่ พล.ต.อ.จักรทิพย์ ชัยจินดา ผบ.ตร.สั่งให้นำคดีบึมทั้ง 3 คดีมารวมเป็นคดีเดียวกัน พร้อมตั้งคณะสืบสวนสอบสวนคลี่คลาย 201 คน ล่าสุด หน่วยความมั่นคงคว้า 3 เจ้าหน้าที่ รพ.พระมงกุฎเกล้าเข้าสอบสวน ส่วนหญิงวัย 51 ปี ที่ถูกนำตัวจากบ้านย่านประเวศ ปมจดหมายเตือน 3 ฉบับ ถูกทำประวัติก่อนปล่อยตัว เพราะไม่พบมีส่วนเกี่ยวข้อง ตามที่เสนอไปนั้น,ผ่านมา 7 วันแล้ว หลังเกิดเหตุระเบิดในห้องจ่ายยา รพ.พระมงกุฎฯ ความคืบหน้าล่าสุดในการพยายามหาตัวมือระเบิดและผู้เกี่ยวข้อง ล่าสุดเมื่อเวลา 11.00 น. วันที่ 29 พ.ค. ที่สำนักงานตำรวจแห่งชาติ พล.ต.อ.จักรทิพย์ ชัยจินดา ผบ.ตร.กล่าวว่า กรณีเหตุระเบิดไม่ว่าจะผ่านมา 7 วัน 14 วัน หรือ 21 วัน เราดำเนินการอยู่แล้ว ทุกหน่วยอยู่ระหว่างทำงาน คดีมีความคืบหน้าไปพอสมควร ถ้ามีพยานหลักฐานถึงใครต้องออกหมายจับอยู่แล้ว ขณะนี้พอจะพิสูจน์ได้ว่ามือระเบิดเป็นใครแต่ยังไม่บอก มีรายละเอียดในข่ายของเราอยู่แล้ว ส่วนจะเป็นกลุ่มไหนขอเก็บไว้เป็นข้อมูลก่อน ส่วนมือวางระเบิดจะเป็นคนเดียว กลุ่มเดียว กับที่วางระเบิดทั้ง 3 จุดหรือไม่ ยังอยู่ระหว่างการพิสูจน์ ตัวละครอาจจะใกล้เคียงกับที่ ผบ.ทบ.ระบุมา แต่ทุกอย่างมีการวางแผนเป็นขั้นเป็นตอน ตามแผนประทุษกรรม สำหรับนายโกตี๋มีการแสดงจุดยืนชัดเจนอยู่แล้ว อยู่ตรงข้ามรัฐบาล ตรงข้ามสถาบันอยู่แล้ว คนเหล่านี้ตนไม่พูดถึงดีกว่า ส่วนจะมีคนในโรงพยาบาลรู้เห็นหรือไม่ ก็ไม่ทราบเหมือนกัน อย่างไรก็ตาม ต้องตรวจสอบทุกบุคคลที่อยู่ในฐานข้อมูลเก่าๆ,ผบ.ตร.กล่าวอีกว่า สำหรับคณะทำงานชุดนี้ พล.ต.อ.ศรีวราห์ รังสิพราหมณกุล รอง ผบ.ตร.จะเป็นคนดู ตนจึงให้สิทธิ์ท่านเป็นผู้รับผิดชอบ จะเอาใครไม่เอาใครแล้วแต่ท่าน คดีนี้ต้องมีการระดมความคิด ไม่ใช่มาทำกันเป็นคณะเล็กๆ เพราะการเกิดเหตุระเบิดในพื้นที่เดียวกัน 3 ครั้ง ทุกคดียังมีการดำเนินการสืบสวนสอบสวน จึงเกรงว่าคนไม่พอและประสบการณ์ยังไม่มากพอ ได้ตั้งเป็นคณะทำงานชุดใหญ่ ให้ทีมสืบสวนที่อยู่ในแต่ละภาคมาร่วมกันทำงาน ในนามของสำนักงานตำรวจแห่งชาติ เมื่อถามว่าการตั้งคณะทำงานชุดใหญ่ใช้กำลังพลถึง 201 คน จะเป็นลักษณะขี่ช้างจับตั๊กแตนหรือไม่ พล.ต.อ.จักรทิพย์กล่าวว่า ไม่ใช่การขี่ช้างจับตั๊กแตน เรื่องระเบิดไม่ใช่เรื่องตั๊กแตน มองว่าเป็นเรื่องการขี่ช้างจับช้างมากกว่า ถ้าเป็นการจับตั๊กแตน น่าจะได้ตัวไปนานแล้ว ถ้าถามว่ามั่นใจว่าจะได้ช้างหรือไม่ ตนก็อยากจะจับอยู่เหมือนกัน เรื่องนี้ตำรวจอาจจะเป็นควาญช้างก็ได้ ส่วนช้างจะอยู่ที่ไหนยังไม่บอก บอกแล้วเดี๋ยวช้างหนีเข้าป่า,ต่อมาเวลา 15.00 น. ที่ห้องประชุมศรียานนท์ ชั้น 2 สำนักงานตำรวจแห่งชาติ พล.ต.อ.ศรีวราห์ รังสิพราหมณกุล รอง ผบ.ตร.เปิดเผยหลังเป็นประธานประชุมคณะทำงานชุดสืบสวนสอบสวนคดีระเบิด ว่า ส่วนใหญ่เป็นเรื่องการแบ่งมอบหน้าที่ในการดำเนินการ โดยงานสืบให้ พล.ต.อ.สุชาติ ธีระสวัสดิ์ ที่ปรึกษา (สบ 10) รับผิดชอบ ส่วนงานสอบสวนมอบหมายให้ พล.ต.อ.เดชา ชวยบุญชุม ที่ปรึกษา (สบ 10) รับผิดชอบ ให้ทั้ง 2 ท่านดำเนินการต่อ ในที่ประชุมยังไม่มีการพูดถึงตัวคนร้าย เป็นการพูดถึงการรวบรวมพยานหลักฐานในที่เกิดเหตุ การสอบสวนบุคคลที่เรียกตัวมาสอบยังไม่มีปากไหนยืนยันชัดเจน ยังไม่เป็นประโยชน์ การที่จะออกหมายเรียกหมายจับใคร เป็นเรื่องที่ตอบยาก เพราะหมายเรียกหรือหมายจับผู้ที่จะออกให้คือศาล ตอบแทนท่านไม่ได้ พยานหลักฐานที่มีอยู่ยังไม่พอในการจะขออนุมัติออกหมาย ขอไปเขาก็หัวเราะเอา การเก็บรวบรวมพยานหลักฐาน ตนยังไม่พอใจ หลักฐานที่หามาได้ยังตอบคำถามตนไม่ได้ทุกประเด็น ที่ผ่านมาหลักการสืบสวนสอบสวนต้องดำเนินการจากที่เกิดเหตุ แต่ตอนนี้ที่เกิดเหตุตอบคำถามตนยังไม่เป็นที่พอใจ ยังไม่ชัดเจน ถึงตรงนี้เรายังนับหนึ่งยังไม่ชัดเจน หลักฐานทางนิติวิทยาศาสตร์ยังไม่ชัดเจน ดังนั้นจะไปทำอย่างอื่นก็ลำบาก,รอง ผบ.ตร.กล่าวต่อว่า ขณะนี้มีผู้ต้องสงสัยเป็นร้อยๆคน ถ้าเป็นอย่างนี้คงไปไม่ไหว ต้องให้ชัดกว่า นี้ ให้ใกล้กว่านี้ แต่จะให้บอกว่าผู้ต้องสงสัยเป็นร้อยๆคน อยู่กลุ่มไหนบ้างคงตอบไม่ได้ บช.น.รายงานมาเป็น 100 คน บช.ส.รายงานว่า มีถึง 80-90 คน ต้องตัดให้มันแคบลง แต่การดำเนินการดังกล่าว ไม่ใช่การโยนหินถามทาง เพียงแต่ไม่มีการมาให้การว่า ใครวาง ไม่มีใครเห็นตัวผู้ก่อเหตุ ดังนั้น ต้องรวบรวมมา แต่การรวบรวมมามันฟังได้มั้ย รวบรวมมาจากคนโรคจิต แล้วให้ตนมาฟัง มันเป็นไปไม่ได้ กล้องวงจรปิดก็ไม่ชัดเจน เป็นรุ่นโบราณ แต่จะบอกว่าใช้ไม่ได้ก็คงไม่ใช่ เพียงแต่ไม่เป็นที่พอใจตน ขณะนี้พอใจการทำงานแค่ 20 เปอร์เซ็นต์ เบื้องต้นสรุปว่ามีผู้ต้องสงสัยแล้วกัน ส่วนหนึ่งมาจาก บช.น. อีกส่วนหนึ่งมาจาก บช.ส. ส่วนจะมีมูลเหตุมาจากประเด็นอะไรยังตอบไม่ได้,พล.ต.อ.ศรีวราห์กล่าวต่อว่า ส่วนลักษณะการทำงานของคนร้าย ชนิดระเบิด เรามองย้อนไปในทุกคดีไม่ว่าจะเป็นคดีในปี 50 หรือปี 53 ที่เป็นไปป์บอมบ์ระเบิดตัวขาด ผู้ก่อเหตุตายไปเอง คดีนี้มีเหตุให้สงสัยกับครั้งนี้ ส่วนจะมองว่าเป็นประเด็นใดนั้น ตำรวจต้องเอาจากพยานหลักฐาน ประเด็นการเมืองไม่ใช่พยานหลักฐาน พยานหลักฐานคือ พยานวัตถุ พยานเอกสาร พยานบุคคล การจะมองว่าเป็นเรื่องการเมืองก็ชี้นำการสืบสวนสอบสวนไม่ได้ พูดง่ายๆต้องเอาพยานมา จนถึงขณะนี้ ยังไม่กล้าสงสัยใครเลย ถึงแม้มีคนเดินเข้ามารับสารภาพเป็นคนวางระเบิด ศรีวราห์ยังไม่กล้าจับ เรื่องนี้ไม่มีสะดุดตอแน่ แต่ ประเด็นพยานหลักฐานยังไม่เคลียร์ สำหรับคณะทำงานสืบสวนสอบสวนคดีนี้ สั่งให้เพิ่มชื่อ พล.ต.ท.ศานิตย์ มหถาวร ผบช.น เป็น 1 ในทีมงานด้วย เป็นความผิดพลาดทำให้ชื่อ ผบช.น.ตก ไม่ใช่เพราะขัดแย้ง,ก่อนหน้านี้ เมื่อเวลา 08.30 น. ที่กระทรวงกลาโหม พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวถึงกรณีที่เจ้าหน้าที่ตำรวจเชิญตัวผู้ที่อาจมีส่วนเกี่ยวข้องกับเหตุระเบิดโรงพยาบาลพระมงกุฎเกล้า ว่า วันนี้เชิญตัวมาแล้ว 40-50 คน ที่อาจพัวพันกับเหตุดังกล่าว แต่ยังไม่รู้ว่ามีใครบ้าง เพราะยังแยกแยะไม่ออก ขอเวลาให้เจ้าหน้าที่ทำงานก่อน ทั้งการสอบสวนและแยกแยะคนออกมาเป็นแต่ละจำพวก เพื่อให้เกิดความชัดเจน เมื่อถามว่า จากแนวโน้มและแรงจูงใจหวังผลทางการเมืองหรือไม่ พล.อ.ประวิตรย้อนถาม แล้วสื่อคิดว่าอย่างไร,เมื่อถามย้ำว่า เพราะเหตุเกิดวันที่ 22 พ.ค. วันครบรอบ 3 ปี คสช. และเหตุเกิดที่ห้องวงษ์สุวรรณ รู้สึกอย่างไร พล.อ.ประวิตรกล่าวว่า ห้องนั้นเป็นห้องจ่ายยาแบบทั่วไป ส่วนจะเป็นการส่งสัญญาณอะไรมาถึงตนหรือไม่นั้น ถึงส่งมาก็ไม่กังวลใดๆ เพราะเชื่อว่าไม่มีอะไร เมื่อถามว่า คิดว่ามีคนในโรงพยาบาลเกี่ยวข้องหรือไม่ พล.อ.ประวิตร กล่าวว่า ยังไม่ทราบ เเต่ตอนนี้ทุกอย่างเกี่ยวข้องกันไปหมดใน 40-50 คนนี้ ใครเกี่ยวข้องบ้าง ทั้งนี้ยอมรับว่าเจ้าหน้าที่ตำรวจได้เชิญทุกคนที่เกี่ยวข้องรวมทั้งเจ้าหน้าที่โรงพยาบาลฯมาให้ข้อมูล เมื่อถามว่า เหตุระเบิดจะทำให้การเลือกตั้งเลื่อนออกไปหรือไม่ พล.อ.ประวิตรกล่าวว่า ไม่เกี่ยวกัน,ขณะที่ พล.ต.คงชีพ ตันตระวาณิชย์ โฆษกกระทรวงกลาโหม กล่าวว่า พล.อ.ประวิตร เน้นย้ำการรักษาความปลอดภัยประชาชน และสถานที่สำคัญจากเหตุลอบวางระเบิด ควบคู่กับการเชื่อมโยงบิดเบือนข้อมูลที่ลดทอนความเชื่อถือของเจ้าหน้าที่รัฐ ให้หน่วยขึ้นตรงกระทรวงกลาโหม ติดตามสถานการณ์ เพิ่มความเข้มข้นงานด้านการข่าวที่มีผลต่อความมั่นคงของประเทศและประชาชน โดยเฉพาะแหล่งชุมชน พร้อมให้ตรวจสอบระบบกล้องวงจรปิดพร้อมใช้งานเสมอ และขยายเครือข่ายงานข่าวภาคประชาชน จัดชุดให้ความรู้ชุมชนในพื้นที่รับผิดชอบเฝ้าระวังสังเกตบุคคลแปลกถิ่นมีพฤติกรรมปกปิดอำพราง อนาคตจะเปิด LINE เพราะการมีส่วนร่วมของประชาชนมีความสำคัญในการแจ้งเบาะแส ทำให้ประชาชนตื่นตัว,มีรายงานว่า เมื่อเวลา 10.30 น. วันเดียวกัน พ.ต.ท.ดวงโชติ สุวรรณจรัส รอง ผกก.ป.สน.ลุมพินี รับแจ้งจากศูนย์วิทยุผ่านฟ้า พบวัตถุต้องสงสัยถูกวางทิ้งไว้ที่วินรถ จยย.ใกล้ประตูทางออก 1 สถานีรถไฟฟ้า ใต้ดินสถานีสวนลุมพินี แขวงลุมพินี เขตปทุมวัน พบกระเป๋าสะพายสีดำถูกวางทิ้งไว้ ตรวจสอบภายในพบเสื้อผ้าจำนวนมาก รองเท้าผ้าใบ 1 คู่ แต่ไม่พบเอกสารของเจ้าของกระเป๋า เบื้องต้นคาดว่าน่าจะเป็นของคนเร่ร่อนที่พักอาศัยอยู่ในละแวกดังกล่าวนำมาวางทิ้งไว้ตั้งแต่ช่วงกลางคืนที่ผ่านมา เนื่องจากข้าวของที่พบเปียกแฉะด้วยน้ำฝน
จักรทิพย์เผยพอรู้แล้วมือบึม รพ.พระมงกุฎฯ เป็นใคร กลุ่มไหน แต่ขออุบไว้ระหว่างพิสูจน์ จะเป็นคนเดียว กลุ่มเดียวกับที่วางบึมก่อนหน้า 2 คดีด้วยหรือไม่ ปัดยังไม่รู้มีคน รพ.ร่วมเอี่ยว ชี้ตัวละครอาจจะใกล้เคียงกับที่ ผบ.ทบ.ระบุ
ระเบิด รพ.พระมงกุฎ,รพ.พระมงกุฎเกล้า,รู้ตัวมือระเบิด,ผบ.ตร.,จักรทิพย์ ชัยจินดา